TOP ร่วง 5% โบรกฯมองกำไร Q2/61 ไม่สดใสหลังค่าการกลั่นอ่อนตัว
TOP ร่วง 5% โบรกฯมองกำไร Q2/61 ไม่สดใสหลังค่าการกลั่นอ่อนตัว ล่าสุด ณ เวลา 10.38 น. อยู่ที่ระดับ 87 บาท ลดลง 5 บาท หรือ 5.43% สูงสุดที่ระดับ 88.75 บาท ต่ำสุดที่ระดับ 86.25 บาท มูลค่าการซื้อขาย 484.82 ล้านบาท
1 มิ.ย. 2561

ผู้สื่อข่าวรายงานว่า ราคาหุ้น บริษัท ไทยออยล์ จำกัด (มหาชน) หรือ TOP ณ เวลา 10.38 น. อยู่ที่ระดับ 87 บาท ลดลง 5 บาท หรือ 5.43% สูงสุดที่ระดับ 88.75 บาท ต่ำสุดที่ระดับ 86.25 บาท มูลค่าการซื้อขาย 484.82 ล้านบาท

ด้าน บล. แลนด์ แอนด์ เฮ้าส์ ระบุในบทวิเคราะห์ แนะนำ “ถือ” ราคาเป้าหมาย 105 บาท/หุ้น เนื่องจากมองว่า ในไตรมาส 2/61 ค่าการกลั่นมีแนวโน้มอ่อนตัว โดยปัจจุบันค่าการกลั่นในตลาดสิงคโปร์อยู่ที่ $6.5/บาร์เรล (2QTD: $6.7) อ่อนตัวเพราะต้นทุนเพิ่มขึ้น ตาม crude premium สูงขึ้น รวมทั้งอะโรเมติกส์ยังอ่อนแอ กดดันจากการเปิดผลิตของโรงงานใหม่ในเวียดนามและซาอุดิอาระเบีย (1.76 ล้านตัน/ปี) ในไตรมาส 1/61 อย่างไรก็ดี Spread อาจลดลงไม่เต็มที่  เป็นผลจากการปิดซ่อมโรงกลั่นตามฤดูกาลจำนวนมากในไตรมาส 2/61
ขณะเดียวกัน บล.ทิสโก้ ระบุ แนะนำ “ถือ” ในราคาเป้าหมาย 102 บาท/หุ้น โดยคาดผลประกอบการอ่อนแอลงในไตรมาส 2/61 เนื่องจากพรีเมี่ยมน้ำมันดิบที่เพิ่มขึ้น ในขณะที่ค่าการกลั่นคงที่ ซึ่งคาดว่า GRM ของ TOP จะลดลง 0.7 ดอลลาร์/บาร์เรลในช่วงไตรมาส 2/61 QTD
นอกจากนี้ การดำเนินงานของอะโรมาติกส์ยังอ่อนแอลงจาก PX-naphtha และ BZ-naphtha ที่ลดลง 6% และ 24% QTD แต่อย่างไรก็ตาม กำไรจากสต็อกและราคาน้ำมันจะเป็นปัจจัยหนุน และ TOP จะมีการปรับปรุง CDU หมายเลข 1 เป็นระยะเวลา 21 วัน (กำลังการผลิต 45 kbpd)